***จอห์น วิค แรงกว่านรก 3*** (อังกฤษ: *John Wick: Chapter 3 – Parabellum*) เป็นภาพยนตร์โลดโผน กำกับโดยแชด สตาเฮลสกี ร่วมเขียนบทโดยดีเรก โคลสแตด นำแสดงโดยคีอานู รีฟส์, แฮลลี เบร์รี, ลอเรนซ์ ฟิชเบิร์น, มาร์ก ดาคาสคอส, เอเชีย เคต ดิลลอน, แลนซ์ เรดดิก, แอนเจลิกา ฮูสตันและเอียน แมกเชน ภาพยนตร์เรื่องนี้เป็นภาคต่อจาก *จอห์น วิค แรงกว่านรก* (ค.ศ. 2014) และ *จอห์น วิค แรงกว่านรก 2* (ค.ศ. 2017) โดยในภาคนี้ จอห์น วิค อดีตนักฆ่าฝีมือฉกาจต้องเอาชีวิตรอดหลังเขาทำผิดกฎของโลกนักฆ่าและถูกตั้งค่าหัวเป็นเงิน 14 ล้านดอลลาร์สหรัฐ

*จอห์น วิค แรงกว่านรก 3* ออกฉายในสหรัฐ วันที่ 17 พฤษภาคม ค.ศ. 2019 หลังออกฉาย ภาพยนตร์ได้รับการตอบรับในทางที่ดี โดยนักวิจารณ์กล่าวชมการถ่ายทำ การออกแบบฉากต่อสู้และการแสดงของรีฟส์

เรื่องย่อ
---------

ไม่นานหลังทำผิดกฎของโรงแรมคอนทิเนนทัล จอห์น วิคถูก "อัปเปหิ" หรือขับออกจากโลกนักฆ่าพร้อมถูกตั้งค่าหัว 14 ล้านดอลลาร์สหรัฐ จอห์นไปที่หอสมุดประชาชนนิวยอร์กเพื่อเอากางเขนและตราพันธะ (เหรียญตราแทนสัญญาที่ไม่อาจยกเลิกได้ในโลกนักฆ่า) ก่อนจะไปที่โรงละครเพื่อพบกับผู้อำนวยการ หญิงผู้พิทักษ์ของจอห์น เขามอบกางเขนเพื่อให้ผู้อำนวยการพาเขาหนีไปที่กาซาบล็องกา แลกกับการที่จอห์นจะกลับมาหาเธอไม่ได้อีก ในขณะเดียวกัน ตุลาการแห่งสภาสูงเดินทางมาตัดสินโทษวินสตัน ผู้จัดการโรงแรมคอนทิเนนทัลและโบเวอรีคิง หัวหน้าแก๊งอาชญากรรมใต้ดิน ซึ่งทั้งสองเคยช่วยเหลือจอห์น ก่อนจะสั่งให้วินสตันและโบเวอรีคิงลงจากตำแหน่งภายใน 7 วัน

ที่กาซาบล็องกา จอห์นพบกับโซเฟีย เพื่อนเก่า จอห์นมอบตราพันธะแลกกับการให้เธอพาเขาไปพบกับผู้อาวุโส ชายคนเดียวที่มีอำนาจเหนือสภาสูง โซเฟียพาจอห์นไปพบกับเบอร์ราดา ผู้คุมโรงกษาปณ์ที่บอกให้จอห์นเดินไปในทะเลทรายเรื่อย ๆ จึงจะพบกับผู้อาวุโส แต่เบอร์ราดาทำร้ายสุนัขของโซเฟีย ทำให้ทั้งสองต้องสู้กับคนของเบอร์ราดาก่อนจะหลบหนีไปได้ หลังทำตามสัญญาของตราพันธะแล้ว โซเฟียปล่อยจอห์นไว้ในทะเลทราย เขาพบกับผู้อาวุโสที่เสนอจะไว้ชีวิตจอห์นและยกเลิกค่าหัว แลกกับการที่จอห์นต้องฆ่าวินสตันและทำงานรับใช้สภาสูงตลอดชีวิต จอห์นตัดนิ้วนางข้างซ้ายตัวเองแล้วมอบแหวนให้ผู้อาวุโสแทนคำยินยอม

ด้านหนึ่ง ตุลาการสั่งให้ซีโร นักฆ่าฝีมือดีจัดการกับคนที่เคยช่วยเหลือจอห์น ทำให้ผู้อำนวยการและโบเวอรีคิงถูกทำร้าย จอห์นกลับไปที่นครนิวยอร์กเพื่อพบกับวินสตัน เขาตัดสินใจไม่ฆ่าวินสตัน ในขณะที่วินสตันประกาศไม่ลงจากตำแหน่งผู้จัดการโรงแรม ทำให้ตุลาการประกาศให้โรงแรมคอนทิเนนทัลถูก "ยุบเลิก" หรือหมายความว่าการฆ่าในโรงแรมเป็นสิ่งที่กระทำได้ จอห์นและคนของโรงแรมจึงร่วมกันสู้กับนักฆ่าติดอาวุธหนักของสภาสูง ก่อนที่จอห์นจะสู้กับซีโรจนอีกฝ่ายถูกแทงเสียชีวิต

ตุลาการเปิดการเจรจากับวินสตัน โดยเธอยินยอมให้โรงแรมกลับมาให้บริการได้อีกครั้งโดยมีวินสตันเป็นผู้จัดการโรงแรมเช่นเดิมแลกกับการสวามิภักดิ์ต่อสภาสูง แต่เมื่อตุลาการยังเห็นว่าจอห์นเป็นปัญหา วินสตันตัดสินใจยิงจอห์นจนตกจากอาคาร ภาพยนตร์จบลงเมื่อจอห์นที่บาดเจ็บสาหัสถูกพาตัวไปหาโบเวอรีคิงที่ใบหน้ามีบาดแผลจากการถูกทำร้าย และทั้งสองตัดสินใจที่จะโค่นสภาสูง

นักแสดง
-------

* คีอานู รีฟส์ รับบท จอห์น วิค อดีตนักฆ่าฝีมือฉกาจ
* เอียน แมกเชน รับบท วินสตัน ผู้จัดการโรงแรมคอนทิเนนทัล สาขานครนิวยอร์ก
* ลอเรนซ์ ฟิชเบิร์น รับบท โบเวอรีคิง หัวหน้าแก๊งอาชญากรรมใต้ดินในนครนิวยอร์ก
* แฮลลี เบร์รี รับบท โซเฟีย นักฆ่า เพื่อนเก่าของจอห์น ปัจจุบันเป็นผู้จัดการโรงแรมคอนทิเนนทัล สาขากาซาบล็องกา
* แลนซ์ เรดดิก รับบท คารอน พ่อบ้านของโรงแรมคอนทิเนนทัลในนครนิวยอร์ก
* เอเชีย เคต ดิลลอน รับบท ตุลาการแห่งสภาสูง
* มาร์ก ดาคาสคอส รับบท ซีโร นักฆ่าฝีมือดี
* แอนเจลิกา ฮูสตัน รับบท ผู้อำนวยการ ผู้พิทักษ์ของจอห์น
* เจอโรม ฟินน์ รับบท เบอร์ราดา ผู้คุมโรงกษาปณ์ในกาซาบล็องกา
* ซาอิด ทักมาวี รับบท ผู้อาวุโส ผู้มีอำนาจเหนือสภาสูง

ภาคต่อ
------

เดือนพฤษภาคม ค.ศ. 2019 หลัง *จอห์น วิค แรงกว่านรก 3* เปิดตัวอย่างประสบความสำเร็จ ไลออนส์เกตประกาศสร้าง *จอห์น วิค แรงกว่านรก 4* โดยจะออกฉายในวันที่ 24 มีนาคม ค.ศ. 2023

อ้างอิง
-------

1. ↑  "John Wick: Chapter 3 - Parabellum (2019) - British Board of Film Classification". *Bbfc.co.uk*. สืบค้นเมื่อ April 15, 2019.
2. ↑  Mendelsohn, Scott (May 26, 2019). "Box Office: Keanu Reeves' 'John Wick 3' Tops 'John Wick 2' As 'Pikachu' Passes $350 Million". *Forbes*. สืบค้นเมื่อ May 26, 2019.
3. ↑  Barnes, Brooks (May 19, 2019). "'John Wick: Chapter 3' Puts Keanu Reeves Back on Top at the Box Office". *New York Times*. สืบค้นเมื่อ May 26, 2019.
4. ↑  "John Wick: Chapter 3 – Parabellum (2019)". Box Office Mojo. สืบค้นเมื่อ March 31, 2021.
5. ↑  Marshall, Rick (April 19, 2019). "John Wick: Chapter 3 — Parabellum — Here's everything we know so far". *Digital Trends*. สืบค้นเมื่อ May 21, 2019.
6. ↑  "John Wick: Chapter 3 — Parabellum': What the Critics Are Saying". *The Hollywood Reporter*. May 10, 2019. สืบค้นเมื่อ May 13, 2019.
7. ↑  Reichert, Corinne (December 22, 2021). "John Wick 4 release date set for March 2023". *cnet*. สืบค้นเมื่อ December 23, 2021.